Die Belgiese groep het Kaapstad in die eerste week besoek en die Moederstad se wonderskoon ervaar. Hulle het ook in hierdie tyd die meeste besienswaardighede in Pretoria en Soweto besoek. Die uitreikprojek na Mamelodi was ’n ongelooflike hoogtepunt, waartydens die Belgiese leerlinge werklik ’n verskil kon maak deur ’n kleuterskool op te rig met fondse wat hulle ingesamel het. Die leerders is ook tydens ’n wegnaweek deur die gasgesinne bederf en kon tydens die geleentheid die natuur, wat eie aan Suid-Afrika is, geniet. Voor almal hul oë kon uitvee,was dit tyd vir die gaste om te vertrek. Die wete dat die leerders en leerkragte mekaar weer oor vyf maande in België sou sien, het egter nie die afskeid makliker gemaak nie.